钦定古今图书集成/明伦汇编/氏族典/第228卷 > 杨收
## 钦定古今图书集成/明伦汇编/氏族典/第228卷 > 杨收

按《唐书杨收传》：“收字藏之，自言隋越国公素之裔，世
居冯翊。父遗直，仕为濠州录事参军。收七岁而孤，处
丧若成人。及长，广颡深颐，疏眉目，寡言笑，博学彊记，
至它艺无不通解。擢进士，杜悰表署淮南推官，宰相
马植表为渭南尉、集贤校理，议补监察御史，收固辞。
复为悰节度府判官，改太常博士，以母丧免。服除，从”
淮南崔铉府为支使，还拜侍御史。夏侯孜以宰相领
度支，引判度支，迁长安令。懿宗时，擢累中书舍人、翰
林学士承旨，以中书侍郎同中书门下平章事，进尚
书右仆射，封晋阳县男。既益贵，稍自盛满为夸侈，门
吏童客倚为奸。知政凡五年，罢为宣歙观察使。韦保
衡劾“收前用严撰为江西节度使，受”谢百万及它隐
盗。明年，贬端州司马。又明年，流驩州。俄诏内养，追赐
死。后三年，诏复官爵。